《清江》
清代·陈德荣

清江天上来，缥缈历云汉。云根养深渊，毛发明可鉴。

发源施州卫，千里横匹练。或为石所激，吼雷势奔电。

涧底纤鳞游，表里皆洞见。当其清浅时，手掬足可践。

汇作无底潭，空明光一片。方春雷雨动，夭矫蛟龙现。

宜都入川江，无复此颜面。浑灏成其大，岂云不善变。

愿助东海深，旧山何必恋。

作者简介：（1689—1747）清直隶安州人，字廷彦，号密山。康熙五十一年进士，官武英殿纂修。历任湖北枝江知县、贵阳知府、安徽布政使。在黔兴蚕桑，抚苗民；在皖安定灾民，兴书院，皆有实绩。